khistorydata/jeongjo-sjw-relations huggingface dataset:
정조 12년
戊申三月初十日酉時上御重熙堂坐直承旨與稟事閣臣入侍時左副承旨曺允大假注書趙台榮記注官金鳳顯記事官金祖淳稟事閣臣金鍾秀以次進伏訖上曰予於今日反無見卿之顔矣諺所云好事多魔今日事豈不類是予於卿等相待之道或有未盡而然耶此非聲色而言之者大抵卿等伊來力排邪議言有所據今日簪紳非曰無人惟其入意者少而卿等之事猶近於國邊故予所以委任而責成者未嘗不在於此矣今日領相所奏實是千萬意外是何事也蓋右相大拜以後以外面觀之尹得孚李魯春殆同餘事而又有不然者得孚則當初所爲不過顧藉右相後雖有如何之事此則何足深誅至於魯春則予之尙今痛惋者也夫靑天白日圓顱方趾等文字此豈不好句語而一經凶賊之口便作忌諱之語在先朝章奏之間不敢用此八字賊夏疏時字之義何以異是時字則自是好箇有時君之時有時中之時時之義大矣若斥時字則是與時背馳者也與時背馳非逆而何魯春之襲用時議之時字可謂叵測而諉以愚騃不欲深誅故姑且薄竄海島矣此事無幾而瑮賊又出矣伊時豈不欲加律於魯春以懲一世而猶或近於移怒故未免含忍又見今日之事蓋予一念全在於保合陶甄囿一世於和泰之域故雖逆邊之人逆節未露之前每欲全保多有參酌世道之憂末流之弊未必不由於是矣然予欲竝生哉之意何嘗一日忘哉今若以魯春爲非逆則是竝與夏賊而謂無罪矣此則豈成說乎當初魯春投疏之時卿雖在鄕時或入京若於此時早爲調劑亟折奸萌則豈有此事乎今日筵退後送示日省錄則領相始以初不知顚末爲言此則似欠於誠實矣日省錄所記者卽不過朝紙所出也朝紙所出領相雖在休致之時豈有不見之理乎見之而若不能明着眼目箚着心胸則是豈明張之義乎若知而言之又當如何必欲筵奏則單擧兪岳柱一事庶或有參量之道如欲竝擧李魯春事卿於近日每多從容登筵之時若於此時微發其端則曰可曰否之間豈無敎示之道而今於賓筵衆坐之中猝發此言到此地頭予亦無奈何矣此蓋卿等不善待予之致予於卿有何所負耶若以魯春事只緣尹得孚云爾則是竝與夏賊而歸之相忘之域寧有如許事也鍾秀曰臣之堂叔精神昏耗妄出此言惶蹙之極更無仰達而特軫終始之澤趁今許解好矣上曰甑已破矣此後善後之策惟在卿等予不忍見匍匐入井之狀有此下敎幸須收之桑楡以保終始可也今若引此而仍入則事機似尤有難處今於此事使在傍者看作泛然底事卿等則進進不已爲可終始保全之策惟在此一擧矣鍾秀曰聖敎至此不勝感泣而此莫非昏昧所致全未覺得矣上曰領相雖或昏昧卿則不至昏昧領相所爲卿可謂不知耶且若不悛此意則事端今雖不發一番風波烏可已也見今萬弩潛伺之餘事有至此則恐無善後之道矣且予於他賊雖或有參量之道而至於干犯夏賊者予亦難矣亦莫可彌綸矣卿等想必有深量惟意善處也命退諸臣以次退出
정조 12년
戊申三月初十日二更上御重熙堂承旨入侍時左副承旨曺允大假注書趙台榮記注官金鳳顯記事官金祖淳以次進伏訖上命書領議政金致仁胥命啓辭批旨訖上曰下番翰林持此批答往諭領相以來仍下標信一面金虎門留門史官還來後還閉事分付命退承史以次退出
정조 12년
兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞注書金孝建病一員未差假注書李貞運藥院直趙台榮仕直事變假注書申溆仕
정조 12년
傳于趙衍德曰右承旨與輪對官入侍
정조 12년
有政吏批判書吳載純進參判李在學病參議李集斗牌不進同副承旨南鶴聞進以兪漢純爲工曹正郞金東覽金彦國爲引儀
정조 12년
兵批判書鄭好仁參判具㢞病參議宋鍈入直進參知柳誼病左副承旨曺允大進副司直李度默鄭福煥徐配修李太享宋翼孝副司果洪義浩李鼎德
정조 12년
曺允大啓曰卽者議政府錄事來言左議政李性源以爲昏迷顚錯罪著緩討批旨之下轉益震懍走伏金吾門外恭俟鈇越之誅云仍納命召何以爲之敢稟傳曰勿待命事遣史官傳諭仍傳命召
정조 12년
曺允大啓曰卽者義禁府都事來言左議政李性源今方待命於金吾門外云係是大臣去就敢啓傳曰知道
정조 12년
曺允大啓曰左議政李性源又使錄事來言雖伏承勿胥命之批旨而有罪未勘慙惶轉甚不敢晏然退歸仍爲胥命云又納命召何以爲之敢稟傳曰勿待命事遣史官傳諭仍傳命召
정조 12년
兵曹以趙圭鎭爲御營中軍
정조 12년
洪仁浩啓曰卽者議政府錄事來言領議相金致仁以爲懍蹙俟勘之中偃處私次終有所萬萬不敢今方逬出城外云仍納命召何以爲之敢稟傳曰以今風寒何乃觸冒徑行耶大抵無妄之失出於無心況本事初旣不知旣知之但當進而同聲退而共憤而已何必倉黃逬出爲哉卿須體予慇懃之意卽日入城事遣史官傳諭仍傳命召
정조 12년
記注官金鳳顯書啓臣敬奉聖諭馳往傳諭于西部盤松坊盧僉正契議政府領議政金致仁所住處則以爲陳章冒訟尙逭嚴誅退伏城外恭俟處分千萬不自意史官臨宣聖音諭之以無妄之失責之以同聲之義臣雙擎奉讀不覺汗淚之交逬臣之負犯若係尋常罪過則當此顒祝之時初何敢逬出恩諭至此又何敢逡巡誠以罪在罔赦而不被當被之律則將無以肅王綱而礪臣分無路奉承伏地戰懍云矣敢啓答曰知道此非如是之事所謂過則非禮者若爲今日準備語凡有秉彝之天血氣之倫者寧或歇後於討復之義哉況卿體國元老也不知也故有無妄之過無妄也故覺卽自訟一番陳箚一番胥命抑足暴本情而白初心自再疏之擧擧措過矣出城尤過之過者予有一扣於卿者如是之者出於自訟耶嫌其緩討耶由前則頓悟一念炳然如丹遂事付之先天名敎無讓別人奮然挺身進進不已效古人麾不去之義則救時之策似無出此由後則不識卿者藉有云云予當斥以構誣更向卿多般慰勉卿豈或反自菲薄乃爾耶量時之義不當如許卿若趑趄不決荏冉時日徒滋具瞻者致惑則傍伺之謗言何以抵之群哄之咎責何以塞之爲卿計如是爲非計不如是爲得計時乎時乎時不可失卿須入城視事康濟時艱事更遣史官傳諭今已夜深待開門進去
정조 12년
南鶴聞以成均館官員以大司成意啓曰四學學製分四等設行而若有過限之事則當等季朔旬間以限內不得爲之之意自本館草記事曾已定式矣卽接四學牒報則兼中學敎授韓光近身病兼西學敎授李洪載在外當等學製俱不得設行云令政院稟旨擧行何如傳曰允
정조 12년
曺允大以訓鍊都監言啓曰依傳敎戊申回榜人劉日三處宴需米三石木綿五疋助給之意敢啓傳曰知道
정조 12년
曺允大以禁衛營言啓曰依傳敎戊申回榜出身劉日三處宴需米三石木綿五疋依例助給之意敢啓傳曰知道
정조 12년
曺允大以御營廳言啓曰依傳敎戊申回榜人劉日三處宴需米三石木綿五疋依例助給之意敢啓傳曰知道
정조 12년
左議政李性源箚曰伏以臣形殼雖存神精盡消事無久近率多遺忘如李魯春之負犯亦復全末詳記昨於俯詢之下只以言議反覆關係甚重之意略有仰對矣筵退之後因承宣傳示冊子始悉本事顚末繼又伏見首相箚批益覺臣前席對語之太涉糢糊噫自有夏賊之變臣民之腐心痛骨五年如一日雖一字半辭或涉此賊直欲膽裂況蹈襲其凶言者乎此而不能明其罪嚴其辭草草而奏伈伈而退殆若尋常干犯者然昏謬之罪臣實難逃達宵慙惶短箚自列伏乞聖明亟降威譴以勵臣分焉取進止答曰省箚具悉卿懇昨筵卿稍異辭矣視白首元輔之見誤而自誤卿則謂無緩聲之失亦可也安心勿辭視事仍傳曰此批答遣史官傳諭于左議政
정조 12년
領議政金致仁疏曰伏以臣天奪其魄自陷大僇短箚冒訟辭不盡意而乃蒙聖度天大不惟不加之罪批旨三百有餘言所以洞諭凶逆源委者明白嚴正靡有餘蘊臣奉讀感泣如夢得醒益覺臣之罪犯有不容誅矣噫載籍以來亂賊何限而其窮凶極惡豈有如夏賊者哉凡在含生之倫食肉寢皮之願固無可言而苟或有一語一事之稍涉於此賊則其所驚憤痛疾必討乃已者卽是臣子之同情況夏賊疏中一字實爲作逆之根柢而李魯春之掇襲於凶變屬耳之後者其心所在萬萬叵測少有知覺夫孰不知而臣則不知至有昨日之筵奏藉曰精神耗落失前忘後此何等關係而於此焉一有忘失則尙可以自立於天壤之間乎此其罪萬戮而有餘矣噫臣之受恩罔極矢以死報者自謂倍百常情而畢竟負犯至此莫非臣死期將迫之致也泥首金吾鈇鉞不降荐勤恩諭開示丁寧死罪如臣何敢當此玆更收召神魂冒入文字伏乞聖上亟命有司議臣當被之律以肅王綱以勵臣分焉答曰省疏具悉卿懇不知近於無妄故曰無妄之藥不可試也予於卿亦云疏中天奪其魄云云過矣過矣安心勿辭卽起視事仍傳曰此批答遣史官傳諭于領議政
정조 12년
校理沈晉賢疏曰伏以春陽載回天休鼎至欣忭顒祝與歲俱新仍念臣蒙恩造則天地之大也負罪戾則丘山之重也茫昧如聾瞽而徵討未免後時糊塗如瘖啞而遣辭全沒分曉欲效沬血之誠而還同應文者然觸事僨誤無往非罪倘非至仁之天曲加涵貸則臣安得以保有今日也向來一疏之對陳只爲本情之略暴而拙納之辭自速大何恩敎亶出於匪怒薄罰止施於刊削曾未幾何遄蒙收敍之恩殆若微眚薄過之乍警旋宥未知罪累如臣何以得此臣於是乎默數前諐思追方來杜門而罕與人接守口而不與人言只有五雲之夢不禁中夜之淚而已竊庶幾以是而勘未勘之罪以是而爲不報之報矣千萬不自意玉署新命忽下於坯蟄之中繼而天牌儼臨臣手擎恩誥以首頓地惝怳震越莫省所云顧以粉糜圖報之誠豈昧駕屨不俟之義而第臣情勢自來危蹙每經一番館銜却添一番疑怒身名轉益僇敗踪地轉益悸懍金門入望鐵限在前彷徨踧踖未免納牌而退恩渥偏隆而未效叩謝之忱釁尤旣多而又犯逋慢之罪臣情到此其亦窮且慼矣聖度至寬例勘猶靳匪分華銜尙縻在身食息靡安憂畏轉深萬廻揣量不得不仰首鳴號於黈纊之聽唐突之誅尤無所逃伏乞聖慈俯賜矜諒特垂生成之澤亟降鐫改之命俾得以屛蟄自靖苟保微命則恩山德海未足喩其高深臣不勝攢手而祈懇也今臣負罪臣也尙何敢隨諸臣後論當世事而第玆逐雀之誠亶是秉彝之所同討賊之義非關官職之有無衷憤所激輒敢附陳焉噫世變層生無事不有近密之列生出一宇鎭已令人切齒而扼腕矧玆受恩如時偉做官如時偉者更有何未厭之慾而甘心作賊至此之極也蓋其賦性之陰鷙奰慝行已之凶險悖戾卽一鳥中之梟獸中之獍人中之饕餮擣扤也自處戚聯作爲藉賣之計久居權要益張濫滑之習恣行胸臆略無忌憚他日凶國害家之不在他而在此不待逆節之昭著而夫人皆知之矣及夫勢成威立志滿意得之後猶復貪饕營爲苦不知足糾結逆宇於衆棄之中圖占戎權於涯分之外其心所在將欲何爲似此負犯已屬極罪況壬寅邦慶之日吉祥洋溢肖蝡皆舞而渠獨陰懷不滿之心肆發至凶之語噫嘻痛矣從古亂逆不爲不多而亦何嘗有兇獰憯毒若是之極者哉傳之者膽掉聽之者骨顫國言旣騰輿憤轉激臺啓堂疏各立明證而迺者朝廷之處分反貸貫盈之罪惡顯戮不加於肆市亂領尙保於置島古今天下寧有是耶天討久稽三尺無可伸之日人心習忸一世有胥溺之慮倫彝斁矣刑政乖矣神人之憤何以慰也亂賊之徒何所懼也今固非其時也縱不得卽地拿鞫夬伸王章而先加荐棘嚴其防守以待用刑明正典刑誠今日急先之務伏願聖明廓揮乾斷卽降兪音以雪國人之憤焉外此王法之屈失不一而足怪鬼投章旨意陰憯則宜覈情節痛加懲治而薄施譴罰平問不及逆屬收司法意甚嚴則雖云勳裔有難低仰而兄弟竝宥堤坊漸疎此皆執法之臣所當苦口而力爭者臣則不敢以見職自居徒切漆室之憂而莫效靑滿之諍尤不勝其惶恐恧蹙也省疏具悉勿煩爾其勿辭察職
정조 12년
戊申三月十一日辰時上御熙政堂右承旨與輪對官入侍時右承旨尹行元假注書趙台榮記注官金鳳顯記事官金祖淳內贍寺主簿鄭可容工曹佐郞沈耉賢西活人署別提沈選之尙衣直長崔錫羽西氷庫別提李嗣萬以次進伏訖上曰輪對官進前各奏職姓名所懷可也可容等以次仰奏職姓名訖僉曰所懷無矣命輪對官先退上曰他承旨與回榜老人入侍賤臣承命出傳右副承旨洪仁浩進伏回榜老人劉日三進伏階下上曰鼓吹與內厩馬待令乎仁浩曰司僕馬分付待令鼓吹未及分付矣上曰引儀唱四拜禮可也仁浩曰御前臚唱引儀未及待令只曹司引儀一人待令矣上曰當該引儀任藗任希澤爲先汰去令該府拿處其代令該曹口傳差出出榻敎日三行拜禮訖上曰使之陞殿日三進伏上曰年今幾何日三曰今爲八十六歲矣上曰居在何處日三曰居仁同矣上曰子孫幾何日三曰一子六孫矣上曰眠食何如日三曰食盡五合飰眠至達宵矣上曰雖以外貌觀之甚强健矣居鄕地處何如日三曰不爲賤役矣上曰昨有食物題給之敎見之乎日三曰未及見之矣上曰三營門當優給食物祗受後好好還歸也命書榻敎曰政官牌招開政命退諸臣以次退出
정조 12년
戊申三月十一日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰吳光運諡狀問于弘文館持來賤臣承命出回奏曰姑未入來云矣命讀公事仍書判付訖命退承史以次退出
정조 12년
戊申三月十一日三更三點上御重熙堂坐直承旨入侍時右副承旨洪仁浩假注書趙台榮記注官金鳳顯記事官金祖淳以次進伏訖上曰領相方在何處耶鳳顯曰住在新門外米廛洞矣命書領議政金致仁書啓批旨訖命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨未差右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書申溆仕
정조 12년
趙衍德啓曰今十三日豐陵府院君趙文命家遣承旨致祭事命下矣何承旨進去乎敢稟傳曰左副承旨進去
정조 12년
傳于曺允大曰統制使入侍
정조 12년
備忘記統制使李漢豐下直長弓一張長箭一部片箭一部筒兒一箇賜給
정조 12년
事變假注書申溆書啓臣敬奉聖諭馳往傳諭于西部新門外盤松坊契領議政金致仁所住處則以爲臣昨日迫昏草草附奏竟夜悚蹙如無所容曉漏纔訖史官又臨宣聖諭首尾數百餘言悉燭臣本情所以譬曉道理開示去就者委曲諄複殆無餘蘊雖慈父之詔迷子何以加此萬萬非負罪如臣所敢承當擎讀未半聲淚交發瞻天攢手不知死所噫臣之逬出是豈得已胥命陳章鈇鉞不降則偃處城闉恐添臣無忌憚之科故耳聖敎及此進退兩難古人所謂身不自由政道臣今日情界謹當待明入城更俟處分云矣敢啓傳曰知道
정조 12년
南鶴聞啓曰因成均館草記學製分等設行而兼中學敎授韓光近身病兼西學敎授李洪載在外俱不設行令本院稟旨擧行事允下矣韓光近限內旣不設行依定式禁推傳旨捧入李洪載在外合有變通之道何以爲之敢稟傳曰竝改差政官牌招開政差出
정조 12년
有政吏批判書吳載純進參判李在學病參議李集斗牌不進同副承旨南鶴聞進以鄭可容爲掌樂主簿朴基正爲中學敎授鄭東觀爲西學敎授耆老所守直官單白慶楷
정조 12년
傳于曺允大曰有下問事陳箚館官一竝入侍
정조 12년
傳于曺允大曰推考房承旨入侍
정조 12년
以政院玉堂竄配傳敎反汗啓辭傳于趙衍德曰焉敢若此乎原啓已留中更無敢煩陳
정조 12년
傳于曺允大曰當該承旨遞差
정조 12년
南鶴聞啓曰左承旨趙衍德右副承旨洪仁浩入直事命下矣所當牌招而拘於廳規不得請牌何以爲之敢稟傳曰牌招
정조 12년
洪仁浩啓曰明日豐陵府院君趙文命家遣承旨致祭事命下而左副承旨曺允大纔已遞差矣何承旨進去乎敢稟傳曰同副承旨進去
정조 12년
洪仁浩啓曰劉漢坤事臺批已下敎渠雖卑微武弁不可置之䵝昧之科漢坤果是宇鎭之婢夫乎趙時偉之家客乎卽令有司詳査以聞注擬之銓官宜無不知之理必以此人獨政首擬果何故也臺疏所謂務勝之斥無妄之目亦焉敢辭也大抵不炊之竈烟不出如李集斗之當小心者不念別族之義乃爾乎適因已綻之一事姑先敷示其用意有無爲先自政院問于集斗以啓事命下矣又因口傳下敎反覆嚴問于吏曹參議李集斗處則以爲臣於趙時偉有戚屬之誼罪惡彰著之後所當深惡痛絶之不暇而未效斷腕之義終有瓜田之嫌致此人言之罔極一則臣罪二則臣罪惶恐遲晩無辭可達而至於劉漢坤擬望事臣於伊日迫於嚴命黽勉赴政而初不致意只取官案以實職久勤循例備擬而已此人卽不識何狀之人亦無一言受囑之處如知其與偉宇有一分親信者則固當若浼而避染臣亦何心必擬此等之輩乎實狀如此雖與趙哥諸人對質臣之不識漢坤初無用意之狀可以立卞天日在上臣豈敢一毫有隱甘自歸於欺罔之科乎嚴問之下不知所達云矣此外口供連因司謁入稟不得一體書入之意敢啓傳曰知道今日擧措特不設威不如格而已渠亦有人心豈何有情之事如是指天日貰言乎上款不能斷腕一款業已一一白決況於李海容之列擬委折亦旣直陳則推以事理不必獨諱於下款劉漢坤事到今寧有見欺之歎不可勒加以欺罔之目自前稔知渠人品猶有鄕闇意思不至於太燁燁蓋於近日病入膏肓人之視渠渠之自處至於無可奈何之境渠對中瓜田云云渠罪可謂渠自知之特從曠蕩之典姑付昧爽以前來頭爲人爲鬼在於渠俄者非常之威怒亦出指示生路之意非爲渠也渠雖無似亦世臣故也此後日月無非恩造俾渠退卽屛息蟄處以爲息黥補劓之道至於立跡暴情無患人之不易知只益誠心割絶誠心向上則渠家百口庶不至汚衊其利害得失果何如乎渠之一人無足有無於朝廷以今人人陶甄之時雖渠一人不欲永棄此乃得寸爲寸之意渠若有秉彝聞此下敎寧不感激泣下乎以此意分付出送本事姑無論人言旣如許本職遞差劉漢坤之出場以待査奏後該房更稟可也
정조 12년
南鶴聞以刑曹言啓曰劉漢坤事臺批已下敎渠雖卑微武弁不可置之䵝昧之科漢坤果是宇鎭之婢夫乎趙時偉之家客乎卽令有司詳査以聞事命下矣依傳敎劉漢坤家直婢粉伊漢坤妻姪崔錫元宇鎭奴奉伊奴次孫趙時偉子學鎭奴庚得等竝發刑吏捉來或平問或施威反覆鉤覈則漢坤本以忠州出身求仕次來留宇鎭家洞內時得宇鎭婢粉伊作妾入錢百數十兩贖良後買家居生於宇鎭家近處已爲二十年之狀及漢坤爲宇鎭家婢夫之後以氅衣等常着朝夕無常出入之狀及宇鎭家農庄之在於忠州漢坤本家近處歲收爲五六十石者漢坤年年次知主管之狀粉伊崔錫元奉伊次孫等四人之招一一吐實而至於趙時偉家客事及得邑時攀緣銓官事則各招中皆以爲與時偉相知與否元無目覩耳聞之事得邑時攀緣之路逕亦無所聞知云故屢次嚴覈多般究詰而平問之下終無得實之路趙學鎭及奴庚得招亦皆以爲劉漢坤不但不識面今始聞名云因臺疏特敎査問之下婢夫一款之有跡難掩者外其餘各條諸人之招一辭抵賴終不能覈出眞贓臣等不勝惶恐之意敢啓傳曰知道劉漢坤之爲宇鎭婢夫旣明白至於趙時偉家家客之說未免相左此必以常着出入於宇鎭家又以宇鎭庄土渠皆主管云爾則時偉所親一款臺言以爽誤劉漢坤字牧之任改差別無更問之端卿等不必引咎矣
정조 12년
吏批再政以李栢然爲鎭海縣監
정조 12년
傳于南鶴聞曰兩司呈告及未肅拜人員許遞前望單子入之待下批牌招署經
정조 12년
傳于南鶴聞曰未下直守令皆令明日辭朝上京守令催促下送如有未署經人使之署經
정조 12년
南鶴聞以義禁府言啓曰校理李百亨趙鎭宅副校理吳泰賢修撰金履翼副修撰金熙采宋祥濂等北道竄配事承傳啓下矣李百亨明川府趙鎭宅吉州牧吳泰賢端川府金履翼利城縣金熙采北靑府宋祥濂洪原縣竝竄配而以承傳內辭意具罪目卽爲發遣府羅將押送于各其配所何如傳曰允
정조 12년
領議政金致仁左議政金性源右議政蔡濟恭等箚曰伏以李魯春之罪可勝誅哉頃年一疏許多反復情狀固不忍正視而最是一字凶言全襲劇逆之口氣天下寧有是耶噫嘻痛矣自有載籍以來亂臣賤子何限而其窮凶極惡豈有如夏賤者哉凡今北面於殿下之廷者雖口剮手臠猶未足以洩萬一之憤其或有一言半辭之乍涉於此賊者夫孰不聞之體粟思之骨冷而至於夏賊疏中一字實爲作逆之根柢則苟使魯春有一分讎視夏賊之心敢於凶變屬耳之後掇拾其凶悖話頭如印一板乎噫以窮天地亘萬古所未有之逆賊而适雲之律尙未夬施黨羽之類尙未鉤覈歲月稍久隄防寢潰此莫非臣等義忽共戴誠未仰格之致慙痛憤惋無以擧顔於天日之下者五年于玆而甚至如魯春罪惡之明白易知者亦不能登時洞悟乃有臣致仁無知妄作之奏嗚呼尙何言哉到今沬血請討儻或一日少緩則不但刑政之大乖實恐倫彝之益盭玆敢相率拜箚粗效懲討之義伏乞聖明淵然深思廓揮乾斷亟命黑山島安置罪人李魯春卽其地荐棘待用刑設鞫得情夬正王法焉取進止答曰省箚具悉卿等之懇卿等所請李魯春先施荐棘待訊鞫正刑事卿等之意豈不知之然年前減死島置自有裁量者存焉伊後渠之罪惡別無更綻到今忽地加律未知爲當至於領相之獨占名字如是固請認出自訟之意揆以事面亦過矣卿等諒之仍傳曰此批答遣史官傳諭于時任諸大臣
정조 12년
以左承旨趙衍德同副承旨南鶴聞等經出上疏傳于南鶴聞曰原疏還給入直
정조 12년
以右副承旨洪仁浩上疏傳于趙衍德曰原疏還給
정조 12년
獻納尹行履疏曰伏以今日之義理雖謂之湮晦非過語也今日之隄防雖謂之凌夷亦非妄語也國之爲國人之爲人專在於義理之明隄防之嚴而若是蕩然將至於無義理無隄防之域則此豈所望於聖明之世也哉噫嘻痛矣李魯春之凶言悖疏至今思之心靑骨驚直欲千剮萬戮者也其旨意則假托自引之章而主張夏賊之凶論其筆勢則顯售背馳之意而伸救夏賊之凶讜渠有一分秉彝之心則自開闢以後所無逆變之後乃敢換面醞釀恣意劻勷甚至於掇拾其口氣甘爲之後殿也哉究厥心腸路人皆知是何等負犯也是何等關係也而遽然保放一不究問末後酌處竟置相忘今則竝與已傳之臺啓而停之矣揆以獄體萬萬乖當義理何憑而可明也隄防何由而可嚴也夫如是故大官則自任以嚴隄防靖世道也而忽地開端率爾請宥卿宰則及其俯詢之下年非甚久也事非甚遠也而多不能記有於當日之事以至發啓之備堂而顧瞻泯默無一言建白論事面豈不大可寒心哉此莫非我聖上好生之德每致處分之不嚴慮其瘐斃而保放者已失於包容之太過仍其保放而島配者又失於刑政之太恢義理寢晦隄防隨壞國是無底定之期朝象無寧靖之日思之及此寧不懍然臣謂李魯春亟令王府依前還囚於南間待用刑設鞫嚴訊夬正典刑斷不可已也至於備堂閔鍾顯則自己所啓之事雖於稍久之後謂全然忘却而未能對揚則恐非近理不可以罷職薄勘而止爲先亟施刊削之典俾有所懲畏也宜矣臣又有所憂憤者敢此尾陳惟聖明垂察焉噫彼時偉逆節已盡綻露凶言旣有脈絡毫無可疑而尙此寬貸偃息於海島以之懲討不嚴怪鬼迭出世道之止泊無期人心之憤鬱愈激其爲刑政之失當如何哉臣於日前略陳草草之語粗伸沐浴之義而誠意淺薄未能孚格此固臣等之罪也而亦不能無憾於天地之大也嗚呼日月無情星霜再換而君讎未復衆冤莫洩此豈君臣上下伈泄因循之時哉伏願聖上夬揮乾斷亟降明命島配罪人時偉爲先施以荐棘之典待用刑訊鞫夬正邦刑焉省疏具悉李魯春還囚事自有原啓措語今何必更煩稔知渠愚無省覺特付貸死之科何至太失刑乎日前筵席大官之率爾卿宰之多不能記有爾謂以寒心爾言旨哉聞者當受而爲謝閔鍾顯事可謂臺閣之罪人己所發者沒若不知是誠何心然則當初發啓非出於由中之公憤推可知也若使此習滋長則凡今首發指誅亂賊討凶逆之擧者及其事洽年久之後隨衆依違厭然自掩而後已其情與跡殆有甚於爛熳同參此所以深惡而痛斥者然鍾顯愞懦人也當其倉卒顧問且因坐處稍遠似未及周旋而然譴罷之典非不知律不當罷如是處分自有斟量趙時偉事向旣盛陳又何覶縷乎
정조 12년
正言宋煥德疏曰伏以臣直是鄕闇孤陋之一庸夫耳言議風采夫豈近似於言責重寄而冒叨匪據醜拙畢露心常愧恧無地自容而今於見職値玆慶會情切顒祝未敢爲祈免之計黽勉冒出隨行進退者亦已久矣果於其間以鎭海縣監劉漢坤署經事大値僨誤矣漢坤以至賤之類挾巨富之名托跡宇賊爲其婢夫掌貨財專寵使者積有年所而夤緣出入於偉賊之門爲其腹心稱以家臣則其人地之卑賤所不暇論而爲諸賊所寵任者豈可備置於字牧之列乎祗緣臣窮居寡從獨未聞知致有循例書出之擧夫守令初除必經臺署何等嚴重而緣臣疎闇自壞法意其辱臺風而招世譏者爲如何哉不知妄作與知而故犯者相去無幾而賤品逆蓄容易許署則顧其失職實非細故玆敢短章自首伏乞聖明下臣司敗特賜重勘焉臣方自訟何敢贅他而噫彼銓官必以此人獨政收用者抑何心腸年前務勝之政猶不足於伎倆之闖售罔悛舊習一味跳踉無所忌憚乃至於此臣竊痛之臣謂鎭海縣監劉漢坤亟施刊汰之典當該銓官李集斗施以譴削之典宜矣省疏具悉劉漢坤事設如爾言親知宇偉於前日之人今何可一一枳塞又或爽實則此非尋常殫駁爾亦難逭妄言之罪矣銓官事待究竟當處之矣
정조 12년
戊申三月十二日辰時上御重熙堂他承旨入侍時左承旨趙衍德假注書趙台榮記事官尹行任金祖淳以次進伏訖上命書持平宋煥德疏批訖命書傳敎曰劉漢坤事臺批已下敎渠雖卑微武弁不可置之䵝䵢之科漢坤果是宇鎭之婢夫乎趙時偉之家客乎卽令有司詳査以聞注擬之銓官宜無不知之理必以此人獨政首擬果何故也臺疏所謂務勝之斥無忌之目亦焉敢辭也大抵不炊之竃烟不出也李集斗之當小心者不念別族之義乃爾乎適因已綻之一事姑先敷示其用意有無爲先自政院問于集斗以啓如以漫漶不近理之對辭捧入則該房承旨難免重勘以此知悉命退承史以次退出
정조 12년
戊申三月十二日辰時上御重熙堂右副承旨入侍時右副承旨洪仁浩記事官金孝建金鳳顯金祖淳統制使李漢豐追入進伏訖上曰統營近來爲弊局下去後十分努力期於蘇瘼第一松政第二餉穀尤不成說加意釐正可也命退諸臣以此退出
정조 12년
戊申三月十二日申時上御重熙堂左承旨入侍時左承旨趙衍德假注書趙台榮記注官金鳳顯記事官金祖淳以次進伏訖上曰右副承旨牌招入直出榻敎賤臣承命出傳上曰此時異於他時無敢違牌事分付洪仁浩處仍命退承史以次退出
정조 12년
兼都承旨沈豐之坐左承旨趙衍德坐直右承旨尹行元藥院直左副承旨未差右副承旨洪仁浩坐直同副承旨南鶴聞坐注書金孝建仕直一員未差假注書李貞運藥院直事變假注書申溆仕
정조 12년
趙衍德啓曰玉堂備員間視事頉稟之意敢啓傳曰知道
정조 12년
洪仁浩啓曰大司憲執義掌令一員持平一員未差掌令高益擎持平吳彦啓俱在外監察茶時之意敢啓傳曰知道
정조 12년
南鶴聞啓曰臣以豐陵府院君趙文命家致祭進去下直之意敢啓傳曰知道
정조 12년
趙衍德啓曰卽者議政府錄事來言領議政金致仁以爲情地轉益危蹙不敢因仍偃處今方還爲出城云仍納命召何以爲之敢稟傳曰當別下敦諭矣
정조 12년
左承旨趙衍德書啓臣敬奉聖諭馳往傳諭于西部盤松坊盧僉正契前領議政金致仁所住處則以爲臣衷情轉蹙顯戮未加窮隘之極不敢不還出都門以俟嚴命千萬非意近密之臣臨宣別諭辭旨縷縷始之寵遇委任之眷終焉體諒進退之脫首尾諄複鄭重委曲特解相職俾卽入城事事曲保字字恩言嗚呼殿下之於臣天地也父母也孽自作而白之以無他誠推禮使而示之以悃愊不待臣請處分先下此臣起死入生之秋也生成之澤顧復之慈未足以喩臣今日所被臣雖隕首結草何以仰酬其萬一雙擎九頓淸涕交頤惟是臣之負犯關係莫重非遞免薄勘所可少贖況今論思之地公議峻發句語雖未得聞伏見傳敎所下可知聲罪之至嚴臣方一倍震懍求死不得未伏當律之前寧有去就可論恩敎至此奉承無路席藁血泣不知所達云矣敢啓答曰知道俄下敦諭瀉予心曲雖因倉卒呼寫文未達意大體心曲之蘊也廷臣之讀朝紙者猶且代感況卿身當眞境乎予不多誥卿須諒之卽爲入城事更遣史官傳諭
정조 12년
洪仁浩以吏批言啓曰領議政金致仁勉副事命下矣當爲置處而領敦寧一窠他大臣今方見帶時無相當窠依例送西之意敢啓傳曰知道
정조 12년
南鶴聞以兵批言啓曰領議政金致仁勉副送西事命下矣當爲隨品置處而領中樞一窠判中樞二窠他大臣今方見帶依例從座目領中樞府事鄭存謙降付加設判中樞其代金致仁下批之意敢啓傳曰知道
정조 12년
兵批領府事單金致仁判府事單鄭存謙
정조 12년
以全羅監司狀啓古阜郡守安廷鐸井邑縣監趙象存受由上京催促下送事傳于洪仁浩曰今日下送後草記
정조 12년
洪仁浩以吏曹言啓曰古阜郡守安廷鐸井邑縣監趙象存今日下送後草記事命下矣昨日上京守令催促下送事飭敎之後古阜郡守安廷鐸井邑縣監趙象存今朝已爲發行之意敢啓傳曰知道
정조 12년
完城君李義行疏曰伏以臣偏蒙我聖上罔極之恩拯救之而得有軀命陶甄之而更保祿位顧臣罪犯貽羞簪紳也大矣夫豈有抗顔周行束帶供事之望而藉廁東班旣荷拂拭之眷俸視亞卿自非丐免之地則恩造終難孤負尸素亦極惶悶區區自效之道唯在於駿奔一事故去秋以來凡十餘差而雖或有疾亦必强赴未嘗敢以變通二字仰煩宸嚴之聽矣今又塡差於宗廟望祭獻官而無狀賤臣適患眼眚已至數十日之久矣鍼藥雜試差減未易醫膜赤厚寒淚不禁暗室羞明蟄戶畏風莫重將事之際恐有顚躓之慮一或愆儀萬死何及齋日將迫自力無望而失度是懼瀆擾爲輕玆不得不據實哀籲於天地父母之前伏乞殿下諒察臣言之非出規免非爲自恤特命該曹趁卽改差仍治臣冒浼之罪以勵廷臣之居位無用者焉答曰省疏具悉疏辭許令該曹付標
정조 12년
戊申三月十三日午時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上命書傳敎曰天下事無不有若爲卿道者予於卿寵遇方隆委任日專注措機密事無大無小交濟而相須雖以近俗險㠊有伺釁覘隙者十百輩何從以窺測之哉有若倚毗有若遭罹往古來今曷嘗聞焉欲尤於人則事端由於卿欲咎於卿則卿實無他心卿實無他心興言及此予不覺顔騂而背熱況在於卿當作何懷迺者堂箚發而構誣罔測把持益急夫復何喩痛歎痛歎人之用意出於乘機下石在卿處義寧或因仍放過重貽世人之竊議也予自昨至今昻而思頫而思左右思出入思惟有體諒二字最合善後有終之方噫起卿於十五年退閑之中者予必有迫不得已然旣進之決不可以一朝僨誤任卿永謝卿所帶相職不待卿請姑許勉副予固知大官除免之難愼而進退亦大節也反復重焉往後相持不決亦非推誠禮使之義卿須知予悃愊之諭卽日入城事入侍承旨傳諭于領議政又命書傳敎曰政官牌招開政大臣處置政事仍爲之只處置望筒書入命退承史以次退出
정조 12년
兼都承旨沈豐之藥院直左承旨趙衍德坐右承旨尹行元坐左副承旨未差右副承旨洪仁浩坐直同副承旨南鶴聞坐直注書金孝建仕直一員未差假注書李貞運藥院直事變假注書申溆仕
정조 12년
洪仁浩啓曰大司憲執義掌令一員持平一員未差掌令高益擎持平吳彦啓在外監察茶時之意敢啓傳曰知道
정조 12년
傳于南鶴聞曰同副承旨馳詣受香所奉審摘奸以來
정조 12년
傳于洪仁浩坐直承旨入侍
정조 12년
傳于洪仁浩曰明日當由日瞻門展拜該房知悉
정조 12년
事變假注書申溆書啓臣敬奉聖批馳往傳諭于西部新門外盤松坊盧僉正契行領中樞府事金致仁所住處則以爲臣纔上附奏略陳感泣之忱而坐孤恩命悚息以俟曾不移日敦諭又下史官臨宣敷心之敎愈往愈勤仍令卽爲入城臣是何人乃敢當此瞻望五雲但有涕淚噫臣之負犯人臣之死罪也人所聲討一國之公議也以若死罪以若公議軀命之保恩造猶爲罔極其敢晏處輦轂乎顒祝之時遠離縱所不敢尙可遽還私次乎況玉署諸宦緣臣之故一時流竄景色愁沮而臣乃負罪媒榮肆然冒入則一身之廉防雖無足恤刑賞之倒置所關不細臣之去就於此益決矣屢煩恩諭跡涉方命伏地戰越惟願遄伏金木之誅云矣敢啓答曰知道卿之如是邁邁大非所望館官所竄不但爲卿地也寧使卿入城之行因此遲遲決無收還之理然則一日二日徒勤敦迫於卿心安乎否乎卿須體君臣之大義卽日入城事更爲傳諭
정조 12년
事變假注書申溆書啓臣敬奉聖批馳往傳諭于西部盤松坊盧僉正契領中樞府事金致仁所住處則以爲臣竟夜悚息不能成寐庶幾仁天終始曲遂夬伏常憲卽又別諭下而誨責開示愈往愈勤未兩日而王人凡三辱矣是何臣罪之日積而聖恩之冞隆也噫昨日傳敎字字敷心不啻生死而肉骨從古人臣之得此於君父者何人傍觀爲之變色況在臣心其當如何而猶未敢聞命卽承者誠以遞免非罪也公議可畏也臣豈歇於攅祝感泣之忱而然哉今又聖敎至此而猶不知動則不但義分之所不敢亦非所以明臣死報之本意謹當冒沒入城恭俟處分云矣敢啓答曰知道
정조 12년
以黃海監司狀啓三月朔薦新生首魚節序差早限內不得封進惶恐待罪事傳于南鶴聞曰勿待罪事回諭
정조 12년
曺允大以兵曹言啓曰景福宮衛將洪得一全得麟俱以身病猝重時月之內無望供職呈狀乞遞輪番之任不可暫曠竝改差何如傳曰允
정조 12년
曺允大以御營廳言啓曰今三月十五日景慕宮展拜時依兵曹啓下節目集春營入直軍五十名領軍把摠曺夏彬哨官崔秀崗領赴于訓鍊都監都領陣東營入直軍三十名除出入直把摠吳鼎國哨官朴師迪率領宮大門外把守而竝待標信出用解嚴後還入直間集春營哨官方處行率該哨標下軍七名代直東營哨官河龍珠代直之意敢啓傳曰知道
정조 12년
行刑曹判書金鍾秀疏曰伏以臣情私之切急日甚一日而只緣祝慶誠切至今不敢告歸回顧初心但深慙惶此際臣母寒熱宿證自前晦越添少間而更添亦已六七日矣晝夜叫楚食飮全却眞元日削氣息澟然臣母今年九十有二矣雖在無病之時經年旅托寸腸已焦盡矣到今病勢之旣歇復劇日就深重如此臣於心神飛越之中目下至願惟有及此時將母還鄕寸寸前進之一條路而已玆不得不疾聲嗚呼於閔覆之天伏惟聖明在上以孝爲理倘蒙亟遞臣本職及將任俾臣得以隨便行止則非臣隕結所可仰報其萬一也惟殿下矜憐而裁處焉以刑曹判書金鍾秀上疏傳于南鶴聞曰便養京鄕無異況宿症越添云爾則仍住爲便乎將往爲便乎以此較彼所謂便養之請未免太未便有甚難住難冒之事扶起安頓之百歲老人向數十里鄕程爲此寸寸前進之擧乎其言則當句不成說其計則欲便反不便雖曰請急之章旣非無將任者循例尋鄕之行又非在京請救護之疏則由前由後無非違格似此上疏亦皆捧入近日疲神𢞓心之餘徒添酬應之端可乎刑曹判書金鍾秀爲先從重推考原疏還給捧納承旨推考
정조 12년
上詣景慕宮展拜罷後內閣政院藥房口傳問安答曰知道
정조 12년
南鶴聞啓曰今日展拜時承旨不可不備員而左承旨趙衍德不爲仕進所當牌招而拘於廳規不得請牌何以爲之敢稟傳曰牌招
정조 12년
洪仁浩啓曰卽者備邊司郞廳來言今日賓廳日次而展拜相値不得來會云矣敢啓傳曰知道
정조 12년
南鶴聞以奎章閣言啓曰今日奉審引儀不爲待令尙未行禮事體所在極爲駭然當該引儀令該府拿問處之何如傳曰允
정조 12년
備邊司薦望以洪秉纉爲開城留守
정조 12년
傳于洪仁浩曰宣傳官有闕之代令該曹口傳差出
정조 12년
兵曹口傳政事以申鴻周爲宣傳官
정조 12년
南鶴聞以産室廳都提調提調意啓曰今此待令書員崔重華有頉代書員金濟良差下待令之意敢啓傳曰知道
정조 12년
戊申三月十五日卯時上詣景慕宮展拜入侍時兼都承旨沈豐之右副承旨洪仁浩同副承旨南鶴聞記事官金孝建假注書李貞運記事官李相璜金祖淳檢校直閣金憙徐鼎修直閣鄭大容以次隨駕上具翼善冠衮龍袍乘輿出賓陽門由弘化門入逌瞻門由日瞻門詣齋室出東挾門就板位行再拜禮仍詣廟內奉審還御齋室上曰本宮提調入侍仁浩與提調鄭昌聖偕入進伏昌聖曰神門簾改備告由前月已爲之而尙未改簾事當更爲告由矣何以爲之乎上曰更勿告由宜矣命昌聖退出上出西挾門乘輿出逌瞻門由弘化門入協陽門還內諸臣以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨未差右副承旨洪仁浩坐直同副承旨南鶴聞坐注書金孝建仕直一員未差假注書李貞運藥院直事變假注書申溆仕
정조 12년
南鶴聞啓曰入直玉堂纔已竄配矣上下番俱空事甚未安副應敎韓光近修撰李敬五疏批未下副校理沈晉賢卽爲牌招入直何如傳曰玉堂許久空番副校理沈晉賢許遞與未差之代前望單子入之待下批牌招察任外任及在外人下諭
정조 12년
玉堂前望單子入之校理韓用龜趙濟魯副校理鄭東觀李庚運修撰鄭福煥副修撰尹致性李書九落點
정조 12년
備忘記忠淸水使邊慶遇下直長弓一張長箭一部片箭一部筒兒一箇賜給
정조 12년
以慶尙監司狀啓慈仁縣監沈達漢罷黜事傳于南鶴聞曰令該曹口傳差出
정조 12년
吏曹口傳政事以嚴思憲爲慈仁縣監
정조 12년
南鶴聞以大司成意啓曰從近當有召試圓點生預令知悉先講後製先製後講臨時稟旨講規或以一經應講或以月講冊應講今番則大司成取考久遠年條已例草記稟旨事命下矣依聖敎取考太學日記則曾於甲申正月因傳敎以周易應講同年六月以詩傳鹿鳴章應講丙戌五月以夙夜箴應講丁亥四月以十箴應講同年六月十箴中自願應講辛卯四月以箴銘頌應講甲辰正月及乙巳二月乙巳十二月丁未三月皆以月講冊應講矣敢啓傳曰知道從多例講冊則以月講冊爲之製述規炬依例爲之可也
정조 12년
洪仁浩以兵曹言啓曰今三月十七日武臣堂上祿試射日次而內外中日旣已停止不得爲之之意敢啓傳曰知道
정조 12년
洪仁浩以兵曹言啓曰兼司僕將安橚身病猝重呈狀乞遞實病旣如是難强則宿衛領軍之任不可暫曠今姑改差何如傳曰允
정조 12년
戊申三月十六日辰時上御重熙堂右副承旨入侍時右副承旨洪仁浩假注書李貞運記注官金鳳顯記事官金祖淳以次進伏訖上曰成均館月講學記混下者持入可也鳳顯承命出持入上命書批答上曰玉堂時帶者幾何仁浩曰副應敎韓光近修撰李敬五疏批未下副校理沈晉賢外其餘皆有闕矣命入玉堂前望單子落點上曰李庚運之所補防垣鎭何地乎貞運對曰鍾城地矣上曰塞外經歲得無難耐之端乎貞運曰以罪恩補實爲惶悚而水土則無害云矣命退承史以次退出
정조 12년
戊申三月十六日巳時上御重熙堂左承旨入侍時左承旨趙衍德記事官金孝建李相璜金祖淳檢校直閣徐鼎修以次進伏訖上曰夜雨頗洽於年麥大有益矣衍德曰近間頗有旱意今夜之雨實爲多幸矣命退諸臣以次退出
정조 12년
兼都承旨沈豐之坐左承旨趙衍德坐右承旨尹行元藥院直左副承旨未差右副承旨洪仁浩坐直同副承旨南鶴聞坐直注書金孝建仕直一員未差假注書李貞運藥院直事變假注書申溆仕
정조 12년
洪仁浩啓曰來二十一日朝參日次矣敢稟傳曰停
정조 12년
傳于南鶴聞曰進箋大臣以下留待
정조 12년
傳于洪仁浩曰政官牌招開政
정조 12년
有政吏批判書吳載純進參判李在學病參議未差左承旨趙衍德進以李時秀爲吏曹參議柳義養爲戶曹參判李秉模爲兼同春秋高殷泰爲內贍主簿洪義浩爲兼東學敎授朴始榮爲通川郡守開城留守單洪秉纉學諭二單李錫心金龍見
정조 12년
兵批判書鄭好仁進參判具㢞病參議宋鍈入直參知柳誼病右副承旨洪仁浩進以趙心泰爲都摠管申思億爲五衛將沈興永爲文兼李載弘爲車嶺僉使陸重秀爲晴川別將韓命喆趙致慶爲景福將韓光迪爲兼司僕將鄭昌仁爲防垣萬戶同知單趙重觀僉知單李輔國副護軍盧廷良鄭萬始李趾永副司直任希曾權以綱李集斗曺允大尹行履姜碩龜副司果宋煥德徐邁修朴基正副摠管單趙心泰
정조 12년
傳于南鶴聞曰騎馬一匹立之史官一員待命
정조 12년
洪仁浩以兵曹言啓曰今日政五衛將望申思億之億字誤以儼字書之至於受點矣臣之昏謬不審之失不勝惶恐而原單子付標以入之意敢啓傳曰知道
정조 12년
洪仁浩以訓鍊都監言啓曰本局兼內吹今春等習角賞格依啓下單子木綿四十九疋分等施賞之意敢啓傳曰知道
정조 12년
洪仁浩以御營廳言啓曰本廳兼內吹今春習角賞格依啓下單子木綿五十疋分等施賞之意敢啓傳曰知道
정조 12년
洪仁浩以摠戎廳言啓曰依下敎朴萬榮本廳經理軍官加設差定之意敢啓傳曰知道
정조 12년
洪仁浩以左邊捕盜廳言啓曰本廳從事官金載仁身病猝重勢難察任改差何如傳曰允
정조 12년
開城留守洪秉纉疏曰伏以泰運載回天休滋至彌月之慶指日以祝仍伏念臣直一倥侗庸陋之人耳特蒙我聖上拔擢之恩濫廁器使之末屢叨匪據之職居常兢惕若隕淵谷迺者伏奉聖旨以臣爲開城府留守者臣聞命惝惑不知所以噫臣是何人猥荷隆眷若是之偏也臣歷典藩邑才乏剸理曾無絲毫之報輒歸僨誤之科非但不識職之罪臣心自訟抑亦無能之狀淵鑑悉燭今又以保釐重任忽加於已試蔑效之身涯分踰僭固不暇恤而其奈孤負聖簡重誤國事何哉矧玆本府財耗力弊久無支保之勢牽補架漏纔始釐革之政雖使通鍊之手任其善後之策尙不可蘇殘祛瘼以復其舊顧臣迂闇之性素未解事疎拙之規尤難理財冒居弊局將何以收拾維持也哉揣分量力承膺無路敢陳由中之懇仰瀆孔邇之天伏乞聖慈察臣不稱之實亟賜遞免回授可堪之人以安微分不勝幸甚臣無任屛營祈懇之至答曰省疏具悉卿其勿辭行公
정조 12년
傳于洪仁浩曰右承旨與戶曹參判入侍
정조 12년
傳于南鶴聞曰開城留守當日辭朝
정조 12년
傳于南鶴聞曰開城留守留待
정조 12년
備忘記開城留守洪秉纉下直長弓一張長箭一部賜給
정조 12년
兵曹口傳政事以姜彙鈺崔時淳爲副司果
정조 12년
以慶尙監司狀啓新寧縣民家失火事傳于南鶴聞曰方春失所極爲矜悶元恤典外令道伯扷例顧助申飭守宰期速結構期於奠居事令廟堂申飭該道
정조 12년
以慶尙監司狀啓各邑田稅作木分數開錄事傳于南鶴聞曰代錢與退限旣出爲民之意退限一款民情不願云雖不强令爲之代錢則如有令前已納者實惠或有未究則安用方伯守令爲哉卽此一款不可不另送按廉之使以考擧行勤悗今此先甲之諭期欲無犯也此意令廟堂三懸鈴先卽行會
정조 12년
以濟州牧使狀啓賑監軍官李彝煥請賞事傳于南鶴聞曰何必回啓依例加資此意知悉事回諭
정조 12년
開城留守洪秉纉書王若曰國家重兩都之寄政須保釐之才地部撤貳卿之班庸界居留之責寔循僉擧克殫乃猷睠彼勝國遺都實我漢京重鎭襟帶近接沁府何異宋二京分司冠蓋遠通箕城殆同漢三輔巽列地利控三路之阨勢壯關防軍容倣兩局之規權重節制登籌司而贊機務地分無間於邇班按故都而鎭庶頑事面自別於方岳惟其管理之責大必待通練之才優惟卿氣宇祥和才識明透杜門守恬約之操人稱賢相肖孫立朝著端凝之風世推王庭吉士聲績歷試於畿甸可驗龔太守之治繩藩臬屢界於海湖幾見范孟博之攬轡蓋其一心王室肆朝端名望之藹然超以二品卿班顧予意倚毗者久矣玆授卿以開城府留守兼管理使卿其祗服寵命懋昭績庸修城池峙糇糧克壯西門之鎻鑰鍊軍兵飭器械益鞏上都之藩籬使星有驛騷之嘆振刷爲急民風多駔儈之習懷綏是先蔚乎文武材必思作成之術美哉山河寶寧忽保障之方他餘稟裁厥有典憲於戱花潭指講道跡治尙敦儒竹橋感殉身之忠政懋培義暫辭宸陛卿應切離違之忱頻設賓筵予自有晉接之會故玆敎示想宜知悉知製敎韓商新製進
정조 12년
戊申三月十八日辰時上御熙政堂右承旨與戶曹參判入侍時右承旨尹行元假注書李貞運記注官金鳳顯記事官金祖淳戶曹參判柳義養以次進伏訖上曰冊子今幾訖工耶義養曰幾至告完而其中有不可不稟定者故成爲二張本持入矣其中原續增之格例分明然後可以便閱依大典通編例明揭原字似好而其下以小註表之則似爲分明矣字數則以十七字爲定矣上曰以經書鑄字樣爲之可也義養曰續後儀註詳略間何以爲之乎上曰若干載錄好矣義養曰頃日伏承校正郞廳可合人加數擇定之敎矣前掌令李祉永奉常判官朴奎淳自初校正已熟禮曹正郞鄭㝡成今方校正竝令仍察前正郞姜彙鈺前典籍崔時淳可合此任亦爲加差時無職名人令該曹口傳付軍職使之校正何如上曰依爲之出擧條上命義養先退上曰開城留守入侍鳳顯承命出與開城留守洪秉纉偕入進伏上曰松營便成弊局往須勉㫋隨事善爲也秉纉曰以臣無似恐無蘇弊之望矣上曰中宮殿進御加減達生散五貽製入出榻敎命書傳敎曰未下直守令皆令當日辭朝命退諸臣以次退出
정조 12년
南鶴聞啓曰吏曹參議李時秀除拜後過三日不爲出肅依定式推考警責仍卽牌招察任何如傳曰允
정조 12년
南鶴聞啓曰明日抄啓文臣課講時何承旨進去乎敢稟傳曰右副承旨進去
정조 12년
南鶴聞啓曰明日抄啓文臣親試事命下矣處所以何處爲之乎敢稟傳曰圓點製述處爲之
정조 12년
南鶴聞啓曰以校理趙濟魯副校理鄭東觀副修撰尹致性李書九牌不進罷職傳旨傳于南鶴聞曰只推更爲牌招
정조 12년
南鶴聞啓曰校理趙濟魯副校理鄭東觀副修撰尹致性李書九牌不進罷職傳旨今方捧入而副應敎韓光近修撰李敬五疏批未下校理韓用龜副校理李庚運修撰鄭福煥俱在外玉堂上下番俱空已至多日事甚未安副提學應敎未差之代政官牌招開政差出待下批仍卽牌招入直何如傳曰允
정조 12년
有政吏批判書吳載純進參判李在學病參議李時秀式暇左承旨趙衍德進以鄭萬始爲應敎尹翊東爲校理宋民載爲副校理李遇濟李顯默爲副修撰金憙爲同敦寧李遇福爲司圃別提李尙度爲西學敎授
정조 12년
兵批判書鄭好仁病參判具㢞病參議宋鍈入直進同副承旨南鶴聞進副司直單沈晉賢副司果單沈興永
정조 12년
傳于南鶴聞曰坐直承旨與備邊郞入侍
정조 12년
以廣興倉官員現告傳于南鶴聞曰拿處
정조 12년
同成均前望單子入之鄭昌順落點
정조 12년
南鶴聞以吏曹言啓曰卽接掌樂院牒報則明日春塘臺殿座時協律郞不可不備云掌樂正未差之代口傳備擬以入之意敢啓傳曰知道
정조 12년
吏曹口傳政事以柳匡天爲掌樂正
정조 12년
洪仁浩以兵曹言啓曰今三月二十日文臣朔試射日次而內外中日旣已停止不得爲之之意敢啓傳曰知道
정조 12년
洪仁浩以兵曹言啓曰內吹螺赤龍虎營兼內吹等處今春等習角賞格木一同三十二疋依啓下別單分等施賞之意敢啓傳曰知道
정조 12년
洪仁浩以訓鍊都監言啓曰今三月二十日春塘臺親臨圓點儒生試取時因兵曹節目挾輦軍以弘化門軍六十名待標信除出把摠李殷昌哨官兪鉉商率領侍衛北營入直標下軍三十名除標信除出千摠任屹把摠金百彬率領集春門外把守雜人一切嚴禁事畢後各還直所之意敢啓傳曰知道
정조 12년
洪仁浩以禁衛營言啓曰本營兼內吹今春等習角賞格依啓下單子木綿四十九疋分等施賞之意敢啓傳曰知道
정조 12년
戊申三月十九日卯時上御重熙堂左承旨入侍時左承旨趙衍德記事官金孝建尹行任金祖淳以次進伏訖上命書傳敎曰明日圓點生當試取以此分付又命書榻敎曰今朔抄啓文臣親試及初再次課講明日爲之又命書榻敎曰未肅拜同成均許遞前望單子入之待下批牌招察任命退諸臣以次退出
정조 12년
戊申三月十九日酉時上御重熙堂坐直承旨與備邊郞入侍時右副承旨洪仁浩假注書李貞運記注官金鳳顯記事官金祖淳備邊郞趙𡹘以次進伏訖上曰備郞往見海西則民情果何如𡹘曰今則幾盡結構亦始農作比初頭景色已至晏如矣上曰緣何致災云耶𡹘曰春風甚多峽中多薪而人家偪側以致延燒之患矣上曰沿路望雨之情何如𡹘曰海西則專事田農故不甚望雨而畿內則方懸望矣上曰往傳于大臣今年之已捧者以明年免役減布未及捧者則亦一體蠲減可也上曰今年卽皇朝開創之歲故今番忌辰不行望拜禮者此也承旨出去自外奉審守直中官摘奸以來可也命退諸臣以次退出
정조 12년
洪仁浩啓曰備邊司郞廳來言今日賓廳日次而殿座相値不得來會云矣敢啓傳曰知道
정조 12년
玉堂前望單子入之校理李顯默副校理李儒慶副修撰洪聖淵安策落點
정조 12년
戊申三月二十日卯時上詣春塘臺圓點儒生試取月講抄啓文臣親試課講入侍時兼都承旨沈豐之左承旨趙衍德右承旨尹行元右副承旨洪仁浩同副承旨南鶴聞記事官金孝建假注書李貞運記事官李宗烈記注官金鳳顯以次隨駕上具翼善冠衮龍袍乘輿出協陽門由建陽門詣春塘臺降輿陞座引儀唱試官抄啓文臣齋學儒生入就拜位抄啓文臣親試試官左議政李性源原任直提學鄭民始檢校直閣鄭東浚直閣鄭大容圓點儒生試取試官右議政蔡濟恭弘文提學徐有隣同成均鄭昌順待敎尹行任講試官檢校提學吳載純檢校直閣徐鼎修率抄啓文臣齋學儒生行四拜禮訖性源等進前曰春氣不調此時聖體若何上曰一樣矣性源曰王大妃殿氣候若何上曰一樣矣性源曰惠慶宮氣候若何上曰一樣矣性源曰臣昏迷顚錯屢犯瀆擾之罪實不勝惶悚矣上曰過矣上曰藝文提學李秉模何不入來乎仁浩曰以本職引義似不入來矣上曰以考官出牌申飭入來好矣命書榻敎曰考官李秉模牌招又命書榻敎曰讀券官李秉模代徐有隣爲之上曰懸題紙入之民始有隣奉持進伏上命書試題仍命懸題上曰齋學生亦參食堂不可向隅齋任儒生以抄啓試題應製寄齋生及學儒以銘題應製可也又命懸題仍命設食堂如例上曰多士濟濟泮隷亦能善爲擧行誠可喜也員役與齋直輩令戶曹木米題給可也上曰李秉模牌去來知入孝建承命出入奏曰在家不進云矣上曰殿座及動駕時不得在家不進已有飭敎則安敢若是持牌院隷卽爲捉囚注書亦難免不飭之失矣上曰當該注書推考出榻敎命書傳敎曰向來事前文衡旣有筵奏到今豈有處義之端今日試牌又此坐違事體未安藝文提學李秉模從重推考仍以前牌催促違牌勿爲呼望秉模承牌入肅仁浩曰抄啓文臣鄭東觀以實病不得入參云而開講之前不卽警咳事甚未安當該試官推考何如上曰依爲之出擧條仍命抄啓文臣以次開講李書九等進講訖又命圓點儒生以次開講生員南象一等進講上曰儒生出去各陳所對講說可也仍命科次坼榜命書傳敎曰雖非圓點旣參親臨食堂使之應製矣齋任儒生居首初學尹魯東給一分幼學李肇源紙三卷筆三枝墨三笏幼學金敬淳李寧載各紙二卷筆二枝墨二笏賜給又命書傳敎曰圓點儒生試取時旣無一經講兼試居首生員朴宗洪直赴會試之次進士嚴耆生員李弘達朴長鉉給二分之次進士鄭奎漢尹永儀紙筆墨考例施賞講則從多例旣以月講試取賞典別無可論居首進士韓允鎭略往進士李志浩洪熙普紙筆墨考例施賞又命書傳敎曰寄齋生學儒應製居首幼學韓錫仁紙三卷筆三枝墨三笏之次幼學申昇模紙二卷筆二枝墨二笏賜給又命書傳敎曰違牌玉堂許遞前望單子入之待下批牌招入直引儀跪告禮畢兵曹判書鄭好仁曰試士雖已禮畢侍衛姑無前進之敎而龍旗擅自進發以致禁軍之輕先離次極爲駭然當該龍旗次知宣傳官尹衡東汰去何如上曰拿處卿難免不飭之失推考可也出擧條少頃上乘輿由靑陽門入協陽門還內諸臣以次退出
정조 12년
洪仁浩啓曰來二十五日朝參日次而國忌齋戒相値頉稟之意敢啓傳曰知道
정조 12년
洪仁浩啓曰大司憲執羲掌令一員持平一員未差掌令高益擎持平吳彦啓在外監察茶時之意敢啓傳曰知道
정조 12년
尹行元啓曰今三月二十二日祿都目政事爲之之意敢啓傳曰知道
정조 12년
傳于南鶴聞曰戶曹參判與校正郞廳入侍
정조 12년
南鶴聞啓曰校理李顯默副校理李儒慶副修撰洪聖淵安策牌不進罷職傳旨今方捧入而副應敎韓光近修撰李敬五疏批未下校理韓用龜副校理李庚運修撰鄭福煥在外玉堂上下番俱空已至多日事甚未安未差之代政官牌招開政差出待下批牌招以爲入直之地何如傳曰違牌人員只推更爲牌招推移入直
정조 12년
尹行元啓曰新除授副修撰安策方在解由未出中而混同出牌至於違牌臣之矇然不察之失惶恐待罪而副修撰安策牌不進罷職傳旨勿施何如傳曰勿施前望單子入之爾之生疎不可無警從重推考
정조 12년
傳于洪仁浩曰當該中官拿處
정조 12년
以崔鳳佐囚單子傳于洪仁浩曰杖一百收贖放送
정조 12년
洪仁浩以義禁府言啓曰時囚罪人崔鳳佐杖一百收贖放送事命下矣崔鳳佐依傳敎杖一百收贖放送之意敢啓傳曰知道
정조 12년
以監軍單子傳于洪仁浩曰摠郞拿處人竝分揀
정조 12년
以義禁府都囚徒傳于洪仁浩曰申載文閔光德李潤謙金贊興鄭敏赫閔永喆巽罷職放送權應卨照律放送金在儉付過放送任藗任希澤放送
정조 12년
洪仁浩以義禁府言啓曰保放罪人申載文閔光德李潤謙金贊興鄭敏赫閔永喆等罷職放送權應卨照律放送時囚罪人金在儉付過放送任藗任希澤放送事命下矣申載文閔光德李潤謙金贊興鄭敏赫閔永喆等巽罷職放送金在儉付過放送任藗任希澤等巽放送而權應卨刑曹啓辭內卽接壯勇營移文則本營細樂手卞大永結縛亂打之捕校各別嚴囚重治事粘目判下而係是出身移義禁府擧行罪取考律文則大明律威力制縛人條有曰凡威力制縛人及拷打監禁者杖八十放火故燒人房屋條有曰凡放火故燒官民房屋者斬誣告條有曰凡誣告人死罪未決者杖一百流三千里名例有曰二罪俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖矣權應卨從重論杖一百收贖告身盡行追奪慶尙道熊川縣流三千里定配而以刑曹啓辭內辭意具罪目依例發遣府書吏押送配所何如傳曰允定配收贖
정조 12년
洪仁浩以義禁府言啓曰保放罪人權應卨杖一百收贖告身盡行追奪流三千里定配照律草記批旨內定配收贖事命下矣權應卨杖一百流三千里定配收贖告身盡行追奪放送之意敢啓傳曰知道
정조 12년
以京畿監司狀啓好雨方霈民事多幸事傳于南鶴聞曰春來頗有惜乾之歎爲注播爲付種近甚渴悶昨今甘雨不啻知時爲民事萬幸行部在途獲此霈澤雖謂之隨車雨可也來頭成異之功在今勸課之勤怠俾守宰躬審田畝勸相借貸無或有人力之不及天心之眷顧小民如此凡係人力所及豈或怠緩自卿惕念以面以關飭諭別倅期有實效諸道方伯多在巡路雨澤多寡竝令須卽狀聞課農之方依此傳諭着意勸飭事令廟堂分付畿伯處及諸道監司處
정조 12년
同敦寧金憙疏曰伏以臣伏奉敦府除旨而臣旣無敦寧揆以公格在所當遞玆敢據實仰籲伏乞亟命攸司照例遞改以安私分不勝幸甚答曰省疏具悉疏辭下該曹稟處
정조 12년
吏曹啓目粘連觀此同敦寧府事金憙上疏則以爲臣旣無敦寧揆以公格在所當遞亟令攸司照例遞改亦爲白臥乎所旣無敦寧則似當許遞是白乎矣宰臣所帶遞仍當否臣曹不敢擅便上裁何如啓依回啓施行爲良如敎
정조 12년
戊申三月二十一日卯時上御熙政堂輪對官入侍時同副承旨南鶴聞假注書李貞運記注官金鳳顯記事官金祖淳宗廟令徐鼎淳忠勳都事吳泰詹義盈奉事尹厚東掌樂主簿成鼎柱承文判校金泰熙以次進伏訖上命以次進奏職姓名鼎淳進奏上曰守僕習講着實爲之乎鼎淳曰着實習講矣泰詹進奏厚東進奏上曰遺在幾何厚東曰黃蜜遺在二百三十二斤六兩零白蜜遺在六斤八錢零矣鼎柱進奏上曰職掌何事鼎柱曰樂工色矣泰熙進奏上曰職掌何事泰熙曰事大交隣文書矣命退諸臣以次退出
정조 12년
戊申三月二十一日辰時上御誠正閣同副承旨與戶曹參判校正郞廳入侍時同副承旨南鶴聞假注書李貞運記注官金鳳顯記事官金祖淳戶曹參判柳義養校正郞廳李祉永朴奎淳鄭㝡成姜彙鈺以次進伏訖上曰一人各任幾卷乎義養曰原五禮及圖式臣任之其餘則會同商確矣上曰別無更爲者補編則附合爲之好矣義養曰新儀存拔之際自多詳審之處四禮新入者若干載錄似好目錄成出後當爲更稟矣註則諸議皆以竝載爲宜矣上曰務從簡詳好矣義養曰儀註中禮儀使跪啓請殿下四拜下當有執圭四拜等句絶而原編無之當置增字而其下入載似或爲好矣上曰諸郞廳各陳見可也奎淳曰此則固然而原本中坼入句語終有古書着手之嫌臣意則每於原儀註終端下以黑圈小字或增或考異以別之雙註以今行條件則臨時擧行似甚穩便亦無擅改之嫌矣祉永㝡成彙鈺等曰臣等之意亦如此矣上曰所奏不無意見每編附入考異好矣上曰未盡條件使郞廳續續來稟可也命退諸臣以次退出
정조 12년
戊申三月二十一日酉時上御重熙堂坐直承旨入侍時右副承旨洪仁浩假注書李貞運記注官金鳳顯記事官金祖淳檢校直提學李秉模以次進伏訖上命讀公事書判付訖命退諸臣以次退出
정조 12년
兼都承旨沈豐之坐左承旨趙衍德病右承旨尹行元藥院直左副承旨未差右副承旨洪仁浩坐直同副承旨南鶴聞坐直注書金孝建仕直一員未差假注書李貞運藥院直事變假注書申溆仕
정조 12년
玉堂前望單子入之副修撰金履鏞落點
정조 12년
洪仁浩啓曰玉堂上下番俱空已至多日事甚未安新除授副修撰金履鏞卽爲牌招入直何如傳曰允
정조 12년
以副修撰金履鏞牌不進罷職傳旨傳于南鶴聞曰只推
정조 12년
傳于南鶴聞曰入格儒生入侍
정조 12년
南鶴聞啓曰右副承旨洪仁浩今方入侍臣吏兵批兼進之意敢啓傳曰知道
정조 12년
有政吏批判書吳載純進參判李在學病參議李時秀進同副承旨南鶴聞進以李鎭翼爲同敦寧韓思喆爲私陵參奉兼春秋單李東植
정조 12년
兵批判書鄭好仁進參判具㢞病參議宋鍈病參知柳誼入直進同副承旨南鶴聞進以柳相燁爲部將同知單韓命喆僉知三單申思億鄭信達曺命五副護軍趙心泰鄭萬始副司直金憙尹翊東宋民載副司果李遇濟李尙度
정조 12년
洪仁浩以義禁府言啓曰平安監司金履素狀啓據刑曹粘目內郭山前郡守張重吉移本府處之事允下矣張重吉以全羅兵虞候時在任所云依例發遣府羅將交代後拿來何如傳曰允
정조 12년
戊申三月二十二日卯時上御熙政堂入格儒生入侍時右副承旨洪仁浩假注書李貞運記事官李宗烈金祖淳生員朴宗洪進士嚴耆生員李弘達朴長鉉進士鄭奎漢尹永儀幼學尹魯東李肇源金敬淳李寧載韓錫仁申昇模以次進伏訖上曰儒生以次進前宗洪進前上曰爾之初試今爲幾何宗洪曰爲三次矣耆進前上曰爾亦有初試乎耆曰爲二次矣弘達進前上曰於李亨達爲幾寸弘達曰爲六寸矣長鉉進前上曰節製前果被抄乎長鉉曰前年三日製被抄矣奎漢永儀進前上曰此是南漢科見拔者乎仁浩曰然矣魯東肇源進前上曰尹魯東之作未免外題李肇源之作可謂顯勝故有御批矣敬淳進奏上曰與金履翼爲幾寸仁浩曰履翼之姪也寧載進奏上曰爾帶齋任須着實習講可也錫仁昇模進奏訖命於殿庭頒儒生賞格仁浩曰今日儒生頒賞有命而引儀尙不待令合有警飭之道而請推之外無他可施之罰何以爲之乎上曰更問其委折後自政院請推可也此後則入格儒生頒賞時戶曹郞廳及引儀使之待令而另加申飭可也仍命退諸臣以次退出
정조 12년
戊申三月二十二日巳時上御重熙堂右副承旨入侍時右副承旨洪仁浩假注書李貞運記事官李宗烈金祖淳以次進伏訖上命讀公事訖命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨未差右副承旨洪仁浩緣故出同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申溆仕
정조 12년
傳于尹行元曰右承旨與校正郞廳入侍
정조 12년
兩司前望單子入之掌令閔彝顯執義徐秉德落點
정조 12년
南鶴聞啓曰副修撰金履鏞旣有只推之命更卽牌招入直何如傳曰允
정조 12년
以校理李顯默副校理李儒慶副修撰洪聖淵牌不進罷職傳旨傳于南鶴聞曰只推更爲牌招
정조 12년
南鶴聞啓曰校理李顯默副校理李儒慶副修撰洪聖淵金履鏞牌不進罷職傳旨今方捧入副應敎韓光近修撰李敬五疏批未下校理韓用龜副校理李庚運修撰鄭福煥俱在外玉堂上下番俱空已至多日事甚未安未差之代政官牌招開政差出待下批牌招入直何如傳曰校理李顯默則情勢似然許遞其外只推更卽牌招推移入直
정조 12년
南鶴聞啓曰副校理李儒慶副修撰洪聖淵金履鏞再牌不進罷職傳旨今方捧入副應敎韓光近修撰李敬五疏批未下校理韓用龜副校理李庚運修撰鄭福煥俱在外玉堂上下番俱空已至多日事甚未安未差之代政官牌招開政差出待下批仍卽牌招入直何如傳曰允
정조 12년
有政吏批判書吳載純進參判李在學病參議李時秀式暇同副承旨南鶴聞進宋民載爲校理李太亨爲副校理宋翼孝朴基正爲副修撰崔珽爲引儀
정조 12년
兵批判書鄭好仁參判具㢞參議宋鍈病參知柳誼入直進同副承旨南鶴聞進副司直李顯默
정조 12년
以高道成囚單子傳于南鶴聞曰保放
정조 12년
以尹衡東囚單子傳于南鶴聞曰付過放送
정조 12년
以忠淸監司狀啓金天章張潭子孫名字居住馳啓事傳于南鶴聞曰所報諸人令該道給馬及糧資起送後吏兵判招見兩銓中相當職卽爲調用上來緣由爲先草記事分付
정조 12년
以忠淸監司狀啓戊申從軍人生存者倡義殉身人未褒者更加採訪馳啓事傳于南鶴聞曰分等褒賞一款令禮郞就議時原任大臣今日內草記
정조 12년
戊申三月二十三日辰時上御重熙堂右承旨與校正郞廳入侍時右承旨尹行元記事官金孝建李宗烈金鳳顯校正郞廳李祉永以次進伏訖上命祉永進前曰冊子凡例皆已議定乎祉永曰與堂上略略相議而其中有不可不稟定處故列書以來矣上命進親覽後上曰大體則好而間間有刪潤處使堂上數日內來待政院可也命退承史以此退出
정조 12년
戊申三月二十三日酉時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰注書詣政廳答下直新除授玉堂出牌事分付賤臣承命出傳命退承史以次退出
정조 12년
兼都承旨沈豐之藥院直左承旨趙衍德坐直右承旨尹行元坐左副承旨未差右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書申溆仕
정조 12년
南鶴聞啓曰大司憲持平一員未差執義徐秉德掌令高益擎閔彝顯持平吳彦啓在外監察茶時之意敢啓傳曰知道
정조 12년
趙衍德啓曰右副承旨洪仁浩今日不爲仕進卽爲牌招何如傳曰允
정조 12년
南鶴聞啓曰同敦寧李鎭翼除拜後連三日不爲出肅依定式推考警責仍卽牌招察任何如傳曰允
정조 12년
趙衍德啓曰親臨頒賞時臚唱引儀所當待令而今日入格儒生頒賞之時引儀趁不入來事極駭然當該引儀趙翰逵所當重勘而本院請推之外無他可施之罰何以爲之敢稟傳曰後勿如是之意嚴飭
정조 12년
以校理宋民載副修撰宋翼孝朴基正牌不進罷職傳旨傳于趙衍德曰只推
정조 12년
趙衍德啓曰副校理李太亨牌不進罷職傳旨今方捧入而校理宋民載副修撰宋翼孝朴基正傳旨未下副應敎韓光近修撰李敬五疏批未下校理韓用龜副校理李庚運修撰鄭福煥俱在外玉堂上下番俱空已至多日事甚未安未差之代政官牌招開政差出待下批仍卽牌招入直何如傳曰允違牌玉堂許遞今日政差出
정조 12년
玉堂前望單子入之副校理李洪載修撰趙雲紀落點
정조 12년
有政吏批判書吳載純進參判李在學病參議李時秀同副承旨南鶴聞進以蔡弘履爲大司憲安聖彬爲大司諫李挺龍爲持平鄭致淳爲獻納洪克浩李尙友爲正言尹翊東爲副校理李秀夏爲軍資正再政以洪義浩爲校理尹羽烈李遇濟爲副修撰
정조 12년
傳于趙衍德曰使臣留待
정조 12년
傳于趙衍德曰同副承旨與使臣入侍
정조 12년
再政吏批判書吳載純進參判李在學病參議李時秀左承旨趙衍德進以沈興永爲南學敎授資憲趙重璧今加正憲通德郞朴景奭今加通政以上賞加士人張瀗今超通政加資事承傳
정조 12년
以副應敎韓光近校理洪義浩副校理李洪載修撰趙雲紀副修撰李遇濟牌不進罷職傳旨傳于南鶴聞曰只推更爲牌招
정조 12년
以京畿監司啓本穀簿最不足處城餉加分從當陳聞事傳于洪仁浩曰向有不待狀請勿論餉與還量宜加分之命則今此城餉云云殊未曉也令廟堂關問道伯依初下敎擧行若係無例之事更爲狀請事分付
정조 12년
以開城留守狀啓戊申從軍將士生存者職姓名開錄事傳于趙衍德曰記錄從征之勞京外何異乎資憲趙重璧等四人已參原從之勳竝帖加成給已經實職及有郞階人以賞加下批仍令守臣辦酒饌設樂招集以侑之以示朝家感舊記功之意事令該曹分付守臣處
정조 12년
壯勇營啓目粘連觀此前統制使趙心泰軍器物力磨鍊別單則新造各種價錢則姑先貸用於臣營儲留錢木中米則姑爲取用於臣營所管別餉米留庫條後湖南船儲置米條流伊還報亦爲便好略陳事狀以俟朝家處分亦爲白臥乎所水陸器械本自一般加分取耗計年充補則依狀聞取用之意分付該帥臣爲白乎矣工匠料條段以錢代給事一體分付爲白乎旀至於充報一款儲留錢之經年虛留有非備不虞之本意每年加分條分俵取耗以爲限三年充報本穀事移關惠廳仍爲分付於本道道臣何如判付啓依回啓卽爲行會仍令惠廳知悉擧行爲良如敎